钦定古今图书集成/明伦汇编/官常典/第468卷 > 蔡道恭
## 钦定古今图书集成/明伦汇编/官常典/第468卷 > 蔡道恭

按《梁书》本传，“道恭，字怀俭，南阳冠军人也。父郡，宋益
州刺史。道恭少宽厚有大量。齐文帝为雍州，召补主
簿，仍除员外散骑常侍。后累有战功，迁越骑校尉、后
军将军。建武末，出为辅国司马、汝南令。齐南康王为
荆州，荐为西中郎中兵参军，加辅国将军。义兵起，萧
颖胄以道恭旧将，素著威略，专相委任。迁冠军将军”、
西中郎谘议参军，仍转司马。中兴元年，和帝即位，迁
右卫将军、巴西太守。鲁休烈等自巴、蜀连兵寇上明，
以道恭持节督西讨诸军事。次土台，与贼合战，道恭
潜以奇兵出其后，一战大破之，休烈等降于军门。以
功迁中领军，固辞不受。出为使持节、右将军、司州刺
史。天监初，论功封汉寿县伯，邑七百户，进号平北将
军。三年，魏围司州。时城中众不满五千人，食裁支半
岁，魏军攻之，昼夜不息。道恭随方抗御，皆应手摧却。
魏乃作大车载土，四面俱前，欲以填壍。道恭辄于壍
内列《艨冲》斗舰以待之。魏人不得进，又潜作伏道，以
决壍水，道恭载土㹠塞之。相持百馀日，前后斩获不
可胜计。魏大造梯冲，攻围日急。道恭于城内作土山，
厚二十馀丈，多作大槊，长二丈五尺，施长刃，使壮士
刺魏人登城者，魏军甚惮之。将退，会道恭疾笃，乃呼
兄子僧勰、从弟灵恩及诸将帅谓曰：“吾受国厚恩，不
能破灭寇贼，今所苦转笃，势不支久，汝等当以死固
节，无令吾没有遗恨。”又令取所持节谓僧勰曰：“禀命
出疆，凭此而已。既不得奉以还朝，方欲携之同逝，可
与棺柩相随。”众皆流涕。其年五月卒。魏知道恭死，攻
之转急。先是，朝廷遣郢州刺史曹景宗率众赴援，景
宗到凿岘，顿兵不前，至八月，城内粮尽，乃陷。诏曰：“持
节、都督司州诸军事、平北将军、司州刺史、汉寿县开
国伯道恭，器干详审，才志通烈。王业肇构，致力陕西，
受任边陲，效彰所莅。寇贼凭陵，竭诚守御，奇谋间出，
捷书日至。不幸抱疾，奄至殒丧，遗略所固，得移气朔。
自非徇国忘己，忠果并至，何能身没守存，穷而后屈。
言念伤悼，特兼常怀，追荣加等，抑有𢘆数。可赠镇西
将军，使持节、都督、刺史、伯如故。并寻购丧榇，随宜资
给。”八年，魏许还道恭丧，其家，以女乐易之。葬襄阳。子
澹嗣。